Bétera acollirà aquest estiu a 7 xiquetes i xiquets sahrauís amb diversitat funcional
03 de juny de 2024

• L'Ajuntament ha rebut hui al nou Delegat Sahrauí per a la Comunitat Valenciana, Mohamed El Mamun Ahmed, per a conéixer el seu treball així com els detalls de l'acolliment i planificar l'estada.

• Des de l'àrea de Drets Socials s'oferirà la gratuïtat de l'accés a les piscines municipals i a totes les pistes esportives del Poliesportiu.

“Bétera sempre ha sigut un municipi d'acolliment i summament col·laborador amb els qui més ho necessiten”, així ha començat hui l'Alcaldessa de Bétera, Elia Verdevío, la reunió amb el nou Delegat Sahrauí per a la Comunitat Valenciana, Mohamed El Mamun Ahmed, qui ha visitat aquest municipi de la comarca de Camp de Túria per a donar a conéixer la situació humanitària del poble sahrauí i els programes d'acolliment en la comunitat.

En eixe sentit, s'ha anunciat que durant els mesos de juliol i agost l'associació local Calima, dedicada a la cooperació i al desenvolupament internacional amb xarxes d'ajuda i diàleg entre la societat sahrauí i valenciana, ha organitzat un Campament d'Acolliment a Bétera en el qual participaran infants refugiats sahrauís amb diversitat funcional que s'instal·laran en les instal·lacions del Centre d'Educació Especial Verge d'Agost d’ AVAPACE.

Per això, Elia Verdevío ha posat en valor “el caràcter solidari de Bétera i també la qualitat humana del gran equip que forma part d’AVAPACE”. Al seu torn, també ha donat suport a aquesta iniciativa d'acolliment al costat de la regidora de Drets Socials, Marisa Martínez, i el President de l'associació Calima, Nacho Doménech, que també han estat presents en aquesta visita.

“És un plaer rebre hui al nou Delegat Sahrauí per a la CV a més d'unir-nos a aquesta gran iniciativa solidària impulsada per Calima que permet als xiquets gaudir d'unes vacances en pau. En total 7 seran els menors que passaran l'estiu a Bétera i des de l'Ajuntament volem oferir-los una experiència molt positiva i enriquidora”, ha afirmat Marisa Martínez.

Beneficis per a aquests xiquets i xiquetes

Amb l'objectiu de fer-los passar una “meravellosa estada” a Bétera, el Consistori oferirà al grup l'accés gratuït a les instal·lacions esportives com ara la piscina coberta i a l'aire lliure així com a les pistes esportives del Poliesportiu.

“Obrim les portes de Bétera i sobretot, del nostre cor a aquests xiquets i xiquetes oferint-los una oportunitat perquè, donades les seues difícils circumstàncies, puguen passar una temporada de benestar i creixement personal a Bétera”, ha indicat Elia Verdevío.

També està previst que el grup visite les Biblioteques Municipals perquè aquests xiquets i xiquetes gaudisquen de la lectura en el període estival. Així mateix, el grup participaran de totes les activitats municipals que se celebren a Bétera durant aquests dos mesos i en els actes més representatius de les Festes de les Alfàbegues vivint uns dies únics i per al record que els permeten conéixer en primera persona aquestes festes úniques.

Tal com ha destacat la regidora de Drets Socials “facilitarem l'oci inclusiu d'aquests xiquets al llarg de la seua estada però també volem que les famílies de Bétera siguen conscients de la seua realitat i sensibles a aquesta mena d'acolliments”.